გურიის მხარის არქეოლოგიური მუზეუმ-ნაკრძალი

გურიის მხარის არქეოლოგიური მუზეუმ-ნაკრძალი — არქიტექტურული ძეგლი საქართველოში, ოზურგეთში. ოდა საცხოვრებელი მიზნით ააშენა XIX საუკუნის დასასრულს ჭეიშვილების ოჯახმა. ამჟამად შენობაში განთავსებულია ექვთიმე თაყაიშვილის სახელობის გურიის მხარის არქეოლოგიური მუზეუმ-ნაკრძალი.

ისტორია
შენობა გეგმაში წარმოადგენს წაგრძელებული სწორკუთხედის ფორმის მოზრდილ, ერთსართულიან, ქვის ხიმინჯებზე შემდგარ და ხის ფიცრებით შეკრულ, კრამიტით გადახურულ ოდა-სახლს. შენობა არაერთხელ იქნა გადაკეთებული. თავდაპირველად იგი კვადრატული ფორმის უნდა ყოფილიყო, რაც თანხვედრაშია მკვლევართა მიერ გამოთქმულ მოსაზრებასთან, რომლის მიხედვითაც ე.წ. კოლხური ოდა-სახლის მოხაზულობა გეგმაში წარმოადგენს წაგრძელებულ ოთკუთხედს, რომელიც დერეფანთან ერთად უახლოვდება კვადრატს. თავდაპირველი სახლის შენობა შედგებოდა ღია აივნისა და დიდი, წაგრძელებული დარბაზისაგან, რომელიც საჭიროების შემთხვევაში შუაზე იყოფოდა ხისსავე ჩასადგმელი ფიცრებით. ამას ადასტურებს ბუხრის ორ დამოუკიდებელ ნაწილად გაყოფა და აივნიდან დარბაზში შესასვლელი ორი კარის არსებობა; დარბაზის მოპირდაპირე კედლებზე სამი კარი იყო, რომელსაც სამ დამოუკიდებელ ოთახში გადიოდა, ამჟამად ორი კარია. შენობას პირველი გადაკეთებისას მიემატა სამი ოთახი. კედლებიც და იატაკიც ხის მასალისაგან გაკეთდა, ხოლო კრამიტიან ოთხფერდა სახურავს წაგრძელებული ფორმა მიეცა. აივანი გვერდებზე დაიხურა. მეორე გადაკეთებისას შენობას უკანა მხრიდან კვლავ დაემატა მინაშენი - ბლოკითა და აგურით, ორი ერთმანეთისგან დამოუკიდებელი სათავსი სამზარეულოსა და სანიტარული ნაწილის სახით. აღნიშნული მინაშენი შიფერითაა გადახურული. შენობას ჩრდილო-დასავლეთით დამატებითი კარი და კიბე მიაშენეს. მესამედ გადააკეთეს 1999 წელს, როდესაც შენობას მოანგრიეს ბლოკითა და აგურით აგებული დიდი მინაშენი, რის შემდეგაც ოდა სახლმა მიიღო ამჟამინდელი სახე.

დღეისათვის შენობა შედგება: ღია აივნისაგან, დიდი საგამოფენო დარბაზის, მცირე დარბაზისა და 4 სამუშაო ოთახისაგან, ასევე შენობას აქვს სველი წერტილი. ძირითად სამშენებლო მასალად გამოყენებულია ურთხელი.

რესურსები ინტერნეტში

კატეგორია:ოზურგეთის მუზეუმები
კატეგორია:სახლები საქართველოში